钦定古今图书集成/明伦汇编/官常典/第472卷 > 徐敬成
## 钦定古今图书集成/明伦汇编/官常典/第472卷 > 徐敬成

按《陈书徐度传》：“度子敬成，幼聪慧，好读书，少机警，善
占对，结交文义之士，以识鉴知名。起家著作郎。永定
元年，领度所部士卒，随周文育侯安都征王琳，于沌
口，败绩，为琳所絷。二年，随文育、安都得归，除太子舍
人，迁洗马。度为吴郡太守，以敬成监郡。天嘉二年，迁
太子中舍人，拜湘东郡公世子。四年，度自湘州还朝”，
士马精锐，敬成尽领其众。随章昭达征陈宝应。晋安
平，除贞威将军、豫章太守。光大元年，华晈谋反，以敬
成为假节、都督巴州诸军事、云旗将军、巴州刺史。寻
诏为水军，随吴明彻征华晈。晈平，还州。太建二年，以
父忧去职。寻起为持节、都督南豫州诸军事、壮武将
军、南豫州刺史。四年，袭爵湘东郡公，授太子右卫率。
五年，除贞威将军、吴兴太守。其年，随都督吴明彻北
讨，出秦郡，别遣敬成为都督，乘金翅，自欧阳引埭上，
溯江由广陵，齐人皆城守弗敢出。自繁梁湖下淮，围
淮阴城。仍监北兖州。淮泗义兵，相率响应，一二日间，
众至数万，遂克淮阴、山阳、盐城三郡，并连口、朐山二
戍。仍进攻郁州，克之。以功加通直散骑常侍、云旗将
军，增邑五百户，又进号“壮武将军”，镇朐山。坐于军中
辄科订，并诛新附，免官。寻复为持节、都督安元潼三
州诸军事、安州刺史，将军如故，镇宿豫。七年卒，时年
三十六。赠散骑常侍，谥曰思。子敞嗣。